钦定古今图书集成/理学汇编/文学典/第166卷 > 徐师曾文体明辩 > 《唐李德裕平泉草木记》前人
## 钦定古今图书集成/理学汇编/文学典/第166卷 > 徐师曾文体明辩 > 《唐李德裕平泉草木记》前人

右《平泉草木记》，李德裕撰。余尝读“《鬼谷子》书，见其驰
说诸侯之国，必视其为人材性贤愚、刚柔缓急，而因
其好恶、喜惧、忧乐而捭阖之，阳开阴塞，变化无穷，顾
天下诸侯无不在其术中者，惟不见其所好者不可
得而说也。以此知君子宜慎其所好。盖泊然无欲，而
祸福不能动，其利害不能诱”，此鬼谷之术所不能为
者，圣贤之高致也。其次简其所欲，不溺于所好，斯可
矣。若德裕者，处富贵，招权利，而好奇贪得之心不已，
至或疲弊精神于草木，斯其所以败也。其《遗戒》有云：
“坏一草一木者，非吾子孙。”此又近乎愚矣。